Alfred Bjørlo

Alfred Jens Bjørlo (født 17. desember 1972 i Nordfjordeid) er en norsk politiker (V). Bjørlo var ordfører i tidligere Eid kommune som var i Sogn og Fjordane fra 2011 til 2019 og fortsatte som ordfører i nye Stad kommune i Vestland fra 2019 til 2021. Fra 1. oktober 2021 er Alfred Bjørlo Stortingsrepresentant for Venstre fra Sogn og Fjordane valgkrets, hvor han sitter i Stortingets næringskomité.

Bakgrunn og yrkeskarriere 
Alfred Bjørlo er født og oppvokst på Bjørlo nær Nordfjordeid i Stad kommune (tidligere Eid kommune). Bjørlo er utdannet Cand scient. fra Universitetet i Bergen i 1997, med hovedfag i biologi. 

I 1999 ble Alfred Bjørlo politisk rådgiver for Nærings- og handelsminister Lars Sponheim (V) i Bondevik I-regjeringen, en stilling han hadde til regjeringen gikk av i 2000. Bjørlo ble da rådgiver for Venstre på Stortinget, før han var politisk rådgiver for Samferdselsminister Torild Skogsholm (V) i Bondevik II-regjeringen fra 2001 til 2004. Bjørlo arbeidet deretter tre år som seniorrådgiver i Burson-Marsteller. I 2007 flyttet han fra Oslo tilbake til Nordfjordeid og ble daglig leder i næringsutviklingsselskapet Måløy Vekst i Vågsøy kommune.

Politisk arbeid 
Ved kommunevalget i 2011 stilte Bjørlo som ordførerkandidat for Venstre i Eid kommune. Venstre fikk ved valget 43,7 % av stemmene i kommunen, og Bjørlo ble valgt til ordfører i et valgteknisk samarbeid mellom Venstre, Høyre, Krf og Frp. Ved kommunevalget i 2015 fikk Venstre 32,7 % av stemmene i Eid kommune, og Bjørlo ble gjenvalgt som ordfører i et valgteknisk samarbeid mellom de samme fire partiene. Ved kommunevalget i 2019 fikk Venstre 35,7 % i nye Stad kommune. Bjørlo ble som Venstres listetopp og ordførerkandidat valgt til den første ordføreren i Stad kommune som del av en samarbeidsavtale mellom Venstre, Høyre og Arbeiderpartiet.

Eid/Stad kommune var den kommunen i Norge med høyest oppslutning for Venstre i kommunevalgene både i 2011, 2015 og 2019. Bjørlo ble i desember 2019 kåret til «Årets kommuneprofil» av Kommunal Rapport. I juryens begrunnelse heter det at «Han har markert seg nasjonalt som en kritisk og optimistisk talsperson for distriktene (..) I sitt arbeid har han forsøkt å skape optimisme i lokalsamfunnet, og han har vært opptatt av at det er fullt mulig å lykkes i distriktene.»

Bjørlo ble også valgt inn på Fylkestinget i Sogn og Fjordane for Venstre både i 2011–2015 og 2015–2019, og satt i begge periodene i Hovedutvalg for Opplæring (den siste perioden som nestleder i utvalget). I 2019 ble Bjørlo valgt inn på Fylkestinget i nye Vestland fylkeskommune for Venstre. Han var i 2019–2020 nestleder i Hovedutvalg for Kultur i Vestland, og medlem i Fylkesutvalet 2020–2021. Bjørlo var i 2018–2021 leder i Representantskapet i Kommunalbanken, og i 2020–2021 leder i regionrådet i Nordfjord (Nordfjordrådet). 

I Stortingsvalget 2021 stilte Alfred Bjørlo som toppkandidat for Venstre i Sogn og Fjordane valgkrets. Bjørlo ble valgt inn på Stortinget for perioden 2021–2025.

Stortingskomiteer 

 2021– d.d medlem i Stortingets næringskomité

Referanser

Eksterne lenker 
 
  Venstre får både ordførar og varaordførar  smp.no 13.09.11
  Alfred Bjørlo vald inn på fylkestinget Eid Venstre 20.09.11
  Alfred Bjørlo - venstre.no, besøkt 26. juli 2016

Ordførere i Eid
Venstre-ordførere i Sogn og Fjordane
Stortingsrepresentanter fra Venstre
Stortingsrepresentanter for Sogn og Fjordane
Stortingsrepresentanter 2021–2025
Norske entomologer
Personer fra Eid kommune
Ordførere i Stad
Personer fra Stad kommune
Venstre-ordførere